| Macroscelideos*Macroscelidea*Musarañas elefanteRango fósil: oligoceno temperán - actualidade |
| --- |
| *Macroscelides proboscideus* |
| Clasificación científica |
| 

|  |  |
| --- | --- |
| Reino: | Animalia |
| Filo: | Chordata |
| Subfilo: | Vertebrata |
| Superclase: | Tetrapoda |
| Clase: | Mammalia |
| Infraclase: | Placentalia (= *Eutheria*) |
| Superorde: | Afrotheria |
| Orde: | **Macroscelidea**Butler, 1956 |
| Familia: | **Macroscelididae**Bonaparte, 1838 |

 |
| Xéneros |
| * *Elephantulus*
* *Macroscelides*
* *Petrodromus*
* *Rhynchocyon*
 |

*Elephantulus brachyrhynchus*.
*Elephantulus fuscus*.
*Macroscelides flavicaudatus*.
*Petrodromus tetradactylus*.
*Rhynchocyon petersi*.
A dos **macroscelídeos** (***Macroscelidea***) é unha orde de mamíferos placentarios afroterios coñecidos vulgarmente como **musarañas elefante**.

Comprende 16 especies vivas agrupadas en 4 xéneros nunha única familia actual, a dos **macroscelídidos** (***Macroscelididae***).

Son pequenos animais cun fociño longo e patas traseiras alongadas, que viven no solo e se alimentan principalmente de insectos. Todas as especies da orde habitan no continente africano.

Antigamente incluíanse na orde dos insectívoros, hoxe en desuso, xunto aos ourizos, musarañas e toupas.

Características
---------------

As musarañas elefante teñen un certo parecido coas musarañas, pero son de maior tamaño. Alcanzan unha lonxitude corporal de 10 a 31 cm e teñen unha cola de 8 a 25 cm de longo.
O seu peso varia entre os 25 e os 280 g. Porén, os máis grandes rincocións (*Rhynchocyon*) poden alcanzar un peso de até 700 g.

A pelaxe no dorso varía, dependendo do seu hábitat, desde un gris amarelado até un café avermellado. Os rincocións e o petródomo (*Petrodromus tetradactylus*) teñen, ademais, raias e manchas na pelaxe. A superficie ventral é dunha cor máis clara, maioritariamente branca ou gris clara.

Estes animais teñen ollos grandes e redondos, e un fociño móbil moi alongado en forma de trompa.

Teñen as patas longas e delgadas. As patas traseiras son máis longas que as dianteiras. Os dedos polgares son moi pequenos ou faltan completamente. As patas traseiras están concibidas para avanzar a saltos. Como moitos outros mamíferos, as musarañas elefante páranse e camiñan apoiándose nos dedos das súas patas (dixitígrados).

Posúen unha longa cola, case pelada, que ten certo parecido á dunha rata.

As musarañas elefante marcan o seu territorio coas secrecións que producen coas glándulas odoríferas da parte inferior da cola, e con outras glándulas situadas nas patas, peito e ano.

As femias teñen de dous a tres pares de mamas.

Taxonomía
---------

### Orde

A orde foi fundada en 1956 polo zoólogo británico Percy M. Butler (1912 - 2015).

### Familia

A familia describiuna en 1838 o naturalista francés Charles Lucien Bonaparte, en *Nuovi Ann. Sci. Nat*. **2**: 111.

### Etimoloxía

Os nomes da orde, e da familia, derivan do nome do seu xénero tipo, *Macroscelides*, coas desinencias do latín científico *-idea* e *´-ídae*, respectivamente (ambos os elementos derivan do grego antigo εἴδος *eídos*, "aspecto", "aparencia", "forma").

O nome do xénero tipo, *Macroscelides*, está formado polos elementos do latín científico *macro-*, calco do grego μακρο- *makro* (de μακρός *makrós*, "longo"), e *-scelides*, tirado do grego antigo σκέλος *skélos*, "pata". Literalmente: "o de patas longas".

### Clasificación

A orde, e a súa única familia comprende actualmente 16 especies divididas en 4 xéneros:

**Orde *Macroscelidea***

* **Familia *Macroscelididae***
	+ Xénero *Elephantulus* - 10 especies
	+ Xénero *Macroscelides* - 1 especie
	+ Xénero *Petrodromus* - 1 especie
	+ Xénero *Rhynchocyon* - 3 especies

**Nota:** algúns autores, como Haltenorth, reducen o número de especies a 12, mentres que outros, como na EOL, amplíano a 17.

Distribución e hábitat
----------------------

As musarañas elefante só se encontran no continente africano, principalmente en África central, oriental e meridional. A súa área de distribución esténdese desde Somalia, o sur do Sudán e a República Democrática do Congo até Suráfrica. Só unha especie, o asarfif ou musaraña elefante norteafricana (*Elephantulus rozeti*), vive no noroeste do continente, entre Marrocos e Libia.

Estes animais habitan nunha gran variedade de hábitats, desde desertos e terreos rochosos até sabanas e selvas tropicais.

Notas
-----

1. 1 2  Schlitter, D. A. (2005): "Order Macroscelidea", en Wilson, D. E. & Reeder, D. M. *Mammal Species of the World: A Taxonomic and Geographic Reference* 3rd ed. Baltimore, Mryland, USA: The Johns Hopkins University Press. ISBN 978-0-8018-8221-0. pp. 82–85.
2. 1 2 3  *Macroscelididae* Bonaparte, 1838 en *MSW.*
3. ↑  myEtymology Arquivado 12 de setembro de 2019 en Wayback Machine..
4. ↑  Haltenorth & Diller (1986).
5. ↑  *Macroscelididae* na EOL.

Véxase tamén
------------

|  |  |
| --- | --- |
|  | Wikimedia Commons ten máis contidos multimedia na categoría:  ***Macroscelídeos Modificar a ligazón no Wikidata*** |

|  |  |
| --- | --- |
|  | Wikispecies posúe unha páxina sobre:  ***Macroscelídeos*** |

### Bibliografía

* Haltenorth, T. & Diller, H. (1986): "Elephants Scheews, Macroscelididae", en: *A Field Guide of the Mammals of Africa including Madagascar*. Londres: William Collins Sons & Co Ltd. ISBN 0-00-219778-2. pp. 313–320.
* Rathbun, Galen B. (1984): en Macdonald, D. ed. *The Encyclopedia of Mammals*. Nova York: Facts on File. ISBN 0-87196-871-1, pp. 730–733.

### Outros artigos

* Mamíferos
* Afroterios

### Ligazóns externas

* *Macroscelididae* na ADW.
* *Macroscelididae* na EOL. Con ampla infromación, imaxes e mapas de distribución *(en inglés)*.

|  |  |
| --- | --- |
| Control de autoridades | 
* Wd: Q9324400
* BRE: 3170439
* GND: 4197299-5
* MAG: 2777798757

 |

|  |  |
| --- | --- |
| Identificadores taxonómicos | 
* EOL: 1685
* Fossilworks: 40298
* GBIF: 9391
* GlobalSpecies: 110253
* iNaturalist: 43209
* IRMNG: 104870
* ITIS: 584894
* MSW: 11200002
* NCBI: 28735

 |

|  |  |
| --- | --- |
| Identificadores | 
* UMLS: C0324735

 |